### | | | | --- | --- | | | | | --- | | **Byråd** 17. december 2019 Sagsnr. 710-2018-47153 Dok.nr. 710-2019-258460 Sagsbehandler DPHPJE | | 195.                Ændring af forældrebetaling for skolefritidsordninger - Åbent

###

|  |  |
| --- | --- |
| Tidl. politisk behandling | BS-U, 17.02.19, pkt. 16 |
| Forventet sagsgang | BS-U, ØK, BY |
| Lovgrundlag | Folkeskoleloven, Bek. nr. 99 af 27.01.2014 |

###

**SAGENS INDHOLD**

Byrådet skal i denne sag tage stilling til, hvorvidt
forældrebetalingen skal øges i skolefritidsordninger for 0.-3. klasse (SFO) som
følge af lovændringen ”Justering af folkeskoleloven”. Lovændringen har afkortet
skoledagen for 0. til og med 3. klasse med 2,25 ugentlige timer fra 1. august
2019 og dermed øget åbningstiden i SFO. Byrådet skal endvidere tage stilling til,
hvorvidt en pulje afsat af Byrådet til nedsættelse af skoledagens længde,
delvis skal anvendes til at finansiere den ekstra SFO-tid fra august 2019 til
og med marts 2020.

[adresse] kompenseres fra 1. august 2019 for den
kortere skoleuge i indskolingen jf. Lov- og cirkulæreprogrammet fra september
2019. De samlede udgifter til SFO består af en kommunal andel og en
forældrebetalingsandel. Kommunen kompenseres alene for den kommunale andel. Det
er dermed en forudsætning for finansieringen af øget åbningstid i SFO, at den
fremadrettede forældrebetalingstakst øges. Det skal i den forbindelse bemærkes,
at forældrebetalingen blev reduceret efter samme princip i forbindelse med
implementeringen af folkeskolereformen og den længere skoledag.

Det er op til Byrådet at beslutte, om den fremadrettede
forældrebetalingstakst skal øges, således at forældrebetalingsandelen
fastholdes, eller om kommunens andel, det vil sige budgettet til SFO, skal
øges. Hvis forældrebetalingen fastholdes på sit nuværende nominelle niveau, vil
det medføre en mindre indtægt på ca. 1,7 mio. kr. årligt.

Byrådet afsatte i Budget 2019-22 2 mio. kr. årligt til at
dække folkeskolernes udgifter til en øget åbningstid i SFO- og klubtilbud i de
tilfælde, hvor skolerne efter den tidligere lovgivning besluttede at afkorte
skoledagen. Lovændringen, der afkorter skoledagen i indskolingen, er vedtaget
siden. Det betyder, at skolerne ikke har samme behov for at forkorte skoledagen
for børn på 0.-3. klassetrin. Det er dog stadig muligt at afkorte skoledagen
yderligere ud over de 2,25 timer. Samtidig har lovændringen øget mulighederne
for at forkorte skoledagen på mellemtrinnet (4.-6. klassetrin) og i udskolingen
(7.-9. klassetrin) til fordel for flere fagtimer med to voksne.

Der er af puljen på 2 mio. kr. reserveret et beløb pr. skole
pr. skoleår. Beløbet er fastsat ud fra antal tilmeldte i henholdsvis SFO og
klub. På nuværende tidspunkt er der tildelt 1,35 mio. kr. fra puljen til øget
åbningstid i SFO- og klubtilbud i skoleåret 2019/20 svarende til ca. to
ugentlige timer i klubtilbud for elever på mellemtrinnet. Den resterende del af
puljen (650.000 kr.) kan frigives i løbet af skoleåret frem til marts 2020,
hvis der opstår behov herfor. Skoledagen kan fx afkortes yderligere i
indskolingen til fordel for timer med to voksne i undervisningen, hvis der er
tale om klasser med helt særlige behov. Puljen har ikke været anvendt til at
dække afledte udgifter til SFO som følge af den obligatoriske nedsættelse af
skoledagen på 2,25 ugentlige timer.

**VURDERING**

I forbindelse med implementeringen af folkeskolereformens
længere skoledage og den afledte kortere åbningstid i SFO- og klubtilbud vedtog
Byrådet at fastholde forældrebetalingsandelen. Det betød, at
forældrebetalingstaksten for en plads i SFO blev reduceret i kroner/øre
svarende til den kortere åbningstid. Børn og Skole vurderer derfor, at
forældrebetalingstaksten for en plads i SFO bør øges i kroner/øre svarende til
den længere åbningstid, der nu er gældende. Forældrene skal varsles om en sådan
takstforøgelse tre måneder før den træder i kraft.

Børn og Skole vurderer, at skolerne i høj grad har gjort
brug af de nye muligheder for at afkorte skoledagen, og at der derfor er behov
for at fastholde puljen til finansiering af ekstra tid i SFO- og klubtilbud, selvom
skoledagen i indskolingen er forkortet permanent.

Det følger af retningslinjer, vedtaget af Børne- og
Skoleudvalget 7. februar 2019, at puljemidler kan frigives i løbet af et
skoleår frem til starten af marts, hvorefter resterende midler overføres til
den samlede pulje for næste skoleår.

Børn og Skole foreslår, at der afviges fra retningslinjerne,
så de ikke-disponerede puljemidler anvendes til finansiering af den manglende
forældrebetalingsindtægt i perioden august 2019 – marts 2020. Børn og Skole
følger udviklingen i brug af puljemidlerne med henblik på en eventuel justering
af puljen i forbindelse med Budget 2021-24.

**ØKONOMI**

De 2,25 ekstra ugentlige timer i SFO svarer til en udvidelse
på 7,42 procent i forhold til åbningstiden før lovændringen. Det vil betyde en
takststigning for et barn i SFO fra 1.636 kr. pr. måned til 1.757 kr. pr. måned
i 2020-niveau (11 måneders betaling – juli måned er betalingsfri).

Hvis forældrene varsles om en kommende takstændring i SFO
inden 1. januar 2020, betyder det, at taksten kan øges fra 1. april 2020. Det
vil sige, at der mangler finansiering fra forældrebetaling for perioden 1.
august 2019 – 1. april 2020.

Ud fra det forventede børnetal i SFO beløber den samlede
merudgift sig til ca. 880.000 kr. Merudgiften foreslås finansieret af puljen
med 650.000 kr. fra skoleåret 2019/20 og 230.000 kr. fra skoleåret 2020/21.

**INDSTILLING**

Direktøren for Børn og Skole indstiller til Byrådet:

1.
At forældrebetalingsandelen i SFO
fastholdes, og at forældrebetalingstaksten således hæves pr. 1. april 2020.

2.
At der afviges fra retningslinjerne
til udmøntning af puljen til skoledagens nedsættelse, så de resterende
puljemidler for skoleåret 2019/20 anvendes til at dække en del af merudgiften i
perioden 1. august 2019 til 31. marts 2020.

3.
At den resterende del af den manglende
forældrebetaling dækkes af puljen afsat til skoleåret 2020/21.

**BESLUTNING**

***Børne- og Skoleudvalget, 5. december 2019:***

Fraværende:Ingen

Indstilles godkendt.

***Økonomiudvalget, 10. december 2019:***

Fraværende:Emil Jakobsen

Indstilles godkendt.